Diari Oficial de la Generalitat Valenciana


Sumari del DOGV 6656, del 22-11-2011 (2011/11438)

ACORD de 18 de novembre de 2011, del Consell, pel qual s'aprova definitivament el Programa per a la Sostenibilitat i Qualitat de Vida: Neteja de la Xarxa Viària del Municipi de Benissa.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   6656

Data del DOGV
:   22-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11691


Data del document
:   18-11-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Benissa
    * pla d'urbanisme

ACORD de 18 de novembre de 2011, del Consell, pel qual s'aprova definitivament el Programa per a la Sostenibilitat i Qualitat de Vida: Neteja de la Xarxa Viària del Municipi de Benissa. [2011/11523]  
El Consell, en la reunió del dia 18 de novembre de 2011, va adoptar l'acord següent:  
Vist l'expedient remés per l'Ajuntament de Benissa referent al Programa per a la Sostenibilitat i Qualitat de Vida consistent en la neteja de la xarxa viària del municipi de Benissa, a l'efecte de l'aprovació definitiva, i de conformitat amb els següents   
  
Antecedents de fet  
  
Primer  
Per acord de la Junta de Govern Local de data 31 de març de 2010 es va sotmetre el programa de referència a informació pública durant un mes, i es va publicar l'anunci en el Diari Oficial de la Comunitat Valenciana número 6256, de data 29 d'abril de 2010, i en el diari Las Provincias de 10 d'abril de 2010. Després del període d'exposició al públic, període en el qual no es van presentar al·legacions, el Ple de l'Ajuntament de Benissa, en sessió de 2 de juny de 2010, el va aprovar provisionalment.  
  
Segon  
La documentació del programa consta de memòria descriptiva i justificativa; llista de projectes que desenvoluparan el programa; cronograma global de les actuacions i cost d'aquestes, relacionat amb l'obtenció de les fonts de finançament; estudi economicofinancer que concreta els mitjans que es comprometran per a l'execució del programa, i tipus de gestió.  
  
Tercer  
A través d'aquest programa es preveu destinar les quotes de sostenibilitat derivades d'actuacions en sòl no urbanitzable al finançament d'accions de gestió municipal, tendents al manteniment de la xarxa municipal de camins rurals.  
Assenyala l'Ajuntament que, en l'extens terme municipal, resulta necessari condicionar periòdicament la xarxa de camins que uneix el nucli de la població amb les diferents partides, eliminant la vegetació ruderal i les runes i residus abandonats a les vores, sent aquesta una acció que contribueix a reduir el risc d'incendi forestal.   
Per a això, es preveu actuar en els sectors corresponents a les partides de Canor, Beniver-Quisi-Santa Anna, Llèus i Pinos, de forma continuada durant cinc anys.  
Es preveu la gestió directa dels projectes a través de la mercantil de titularitat íntegrament municipal denominada Benissa Impuls, SAM. S'estableix un termini d'execució de cinc anys des de l'aprovació del projecte.   
Quant a l'estudi economicofinancer, el programa estableix un cost de l'actuació de 9.716,03 euros/any, la qual cosa representa un total de 48.580,15 euros. Es preveu que el finançament s'obtindrà de les quotes de sostenibilitat procedents del cànon d'ús i aprofitament per la implantació d'actuacions en sòl no urbanitzable, en concret el derivat de la declaració d'interés comunitari instada per la mercantil Viveros Calatayud, SCP, per a activitat de magatzem i hivernacles per a producció i venda de plantes i arbres.  
Respecte d'això, s'ha d'assenyalar que mitjançant la Resolució del conseller de Medi Ambient, Aigua, Urbanisme i Habitatge, de data 27 de juliol de 2009, es va declarar l'interés comunitari de l'activitat esmentada i es va establir, entre altres qüestions, un cànon d'ús i aprofitament de 48.622 euros.  
  
Quart  
Respecte als pronunciaments de les administracions o organismes les competències o béns demanials dels quals poden resultar afectats per l'actuació, consta en l'expedient el pronunciament de la Direcció General de Territori i Paisatge, Servei de Paisatge, de data 19 de juliol de 2010, que conté la consideració següent respecte del projecte que desenvolupe el programa: «caldrà identificar i valorar els possibles recursos paisatgístics existents en l'àmbit d'actuació (murs de pedra, masses d'arbratge, vegetació típica de la zona...) i garantir-ne la no-afecció».  
  
  
Cinqué  
En la sessió de 28 de gener de 2011, la Comissió Territorial d'Urbanisme d'Alacant va acordar emetre un dictamen favorable respecte al Programa per a la Sostenibilitat i Qualitat de Vida: Neteja de la Xarxa Viària del Municipi de Benissa, promogut per l'Ajuntament de Benissa, a fi que la consellera d'Infraestructures, Territori i Medi Ambient emeta un informe favorable i eleve al Consell la proposta d'aprovació definitiva d'aquest i de delegació en la consellera d'Infraestructures, Territori i Medi Ambient de l'aprovació definitiva del projecte de desenvolupament previst en el programa esmentat.  
  
Sisé  
En data 1 de setembre de 2011, la consellera d'Infraestructures, Territori i Medi Ambient emet un informe favorable respecte del Programa per a la Sostenibilitat i Qualitat de Vida proposat per l'Ajuntament de Benissa, i proposa l'elevació al Consell per a l'aprovació definitiva i per a la delegació en la mateixa consellera de l'aprovació definitiva del projecte de desenvolupament previst en el programa.  
  
  
Fonaments de dret  
  
I. De conformitat amb el que estableix l'article 76 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels programes serà la mateixa que l'establida per als plans parcials en la legislació urbanística valenciana; és a dir, la prevista en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, han de tenir en compte les especialitats contingudes en l'article 78 del Reglament d'Ordenació i Gestió Territorial i Urbanística (en endavant, ROGTU). La competència per a l'aprovació definitiva correspon al Consell amb un informe previ del conseller competent en matèria de territori, segons determinen els articles 77.3 i 78.4 del ROGTU.  
  
Amb caràcter previ a l'emissió d'aquest informe resulta pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva competència de la Generalitat, als tràmits dels quals remet l'esmentat article 76 de la Llei d'Ordenació del Territori i Protecció del Paisatge per a la tramitació dels programes.  
L'apartat 6 de l'article 78 del ROGTU estableix que l'acord del Consell aprovatori del programa pot delegar l'aprovació definitiva dels projectes que el desenvolupen en el conseller competent per raó de la matèria, fent constar expressament aquesta circumstància en l'acord.  
  
II. La documentació s'estima completa, en funció de l'objecte del programa, a l'efecte del compliment de l'article 74 del ROGTU, en relació amb l'article 75 de la Llei d'Ordenació del Territori i Protecció del Paisatge.   
III. L'article 64.1 del ROGTU assenyala que «Quedaran afectes a la gestió territorial en concepte de quotes de sostenibilitat els ingressos procedents del cànon d'ús i aprofitament per la implantació d'actuacions en el sòl no urbanitzable, fixat en la corresponent declaració d'interés comunitari d'acord amb el que preveu l'article 85 de la Llei d'Ordenació del Territori i Protecció del Paisatge, en relació amb l'article 34.4 de la Llei del Sòl No Urbanitzable».  
I l'apartat 3 de l'esmentat article 64 del ROGTU, en relació amb la destinació d'aquestes fons, estableix que «Es destinaran íntegrament al finançament d'accions de gestió municipal tendents al manteniment, la millora i la recuperació del paisatge, o la declaració d'espais naturals protegits de gestió municipal, en l'àmbit del propi municipi».  
  
En aquest sentit, les accions proposades es consideren adequades a les finalitats incloses en el precepte esmentat.  
  
IV. En la tramitació del projecte que desenvolupa aquest programa, l'Ajuntament de Benissa ha de tenir en consideració les observacions següents:  
1. De conformitat amb el que estableix l'article 80 de la Llei d'Ordenació del Territori i Protecció del Paisatge, la tramitació del projecte previst en aquest programa serà la mateixa que l'establida per als plans parcials en la Llei Urbanística Valenciana.  
2. Prèviament a la tramitació, el projecte ha d'adequar-se al que estableix l'informe del Servei de Paisatge de data 19 de juliol de 2010, a què s'ha fet referència en l'antecedent quart.  
V. L'acord d'aprovació ha de publicar-se en el Diari Oficial de la Comunitat Valenciana, d'acord amb el que disposen els articles 87 del ROGTU i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
De conformitat amb els preceptes legals citats, la Llei de Règim Jurídic de les Administracions Públiques i del Procediment Administratiu Comú, i la resta de disposicions de general i pertinent aplicació, segons l'Acord de 28 de gener de 2011, de la Comissió Territorial d'Urbanisme d'Alacant, i a proposta de la consellera d'Infraestructures, Territori i Medi Ambient, el Consell  
  
  
ACORDA  
  
Aprovar definitivament el Programa per a la Sostenibilitat i Qualitat de Vida: Neteja de la Xarxa Viària del Municipi de Benissa, i delegar en la consellera d'Infraestructures, Territori i Medi Ambient l'aprovació definitiva del projecte de desenvolupament previst en el programa esmentat.  
  
Contra aquest acord, que posa fi a la via administrativa, es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'aquest acord, de conformitat amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa administrativa. Tot això, sense perjudici que les persones interessades puguen exercir qualsevol altre recurs que estimen oportú.  
  
Alacant, 18 de novembre de 2011  
  
La vicepresidenta i secretària del Consell,  
PAULA SÁNCHEZ DE LEÓN GUARDIOLA